RÅDETS AFGØRELSE af 19. marts 1996 om indgåelse af aftalen i form af brevveksling om midlertidig anvendelse af tillægget til protokollen om fastsættelse af de fiskerimuligheder og den finansielle støtte, der er foreskrevet i aftalen mellem Det Europæiske Økonomiske Fællesskab og Den Islamiske Republik Mauretanien om fiskeri ud for Mauretanien, for perioden 15. november 1995 til 31. juli 1996 (96/227/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til aftalen mellem Det Europæiske Økonomiske Fællesskab og Den Islamiske Republik Mauretanien om fiskeri ud for Mauretanien (1), særlig artikel 13,

under henvisning til forslag fra Kommissionen, og

ud fra følgende betragtninger:

Fællesskabet og Den Islamiske Republik Mauretanien har i henhold til artikel 13, stk. 2, i ovennævnte aftale ført forhandlinger med henblik på at fastlægge de tilføjelser, der skal indsættes i bilaget til aftalen og i protokollen for perioden 15. november 1995 til 31. juli 1996;

ved afslutningen af forhandlingerne blev et tillæg til den gældende protokol paraferet den 11. november 1995;

ved dette tillæg til protokollen opnår fiskerne i Fællesskabet nye fiskerimuligheder i farvande henhørende under Mauretaniens højhedsområde eller jurisdiktion;

for at muliggøre, at EF-fartøjerne udøver denne fiskeriaktivitet, er det nødvendigt, at dette tillæg til protokollen godkendes snarest muligt; de to parter har derfor paraferet en aftale i form af brevveksling om midlertidig anvendelse at tillægget til protokollen fra den 15. november 1995; denne aftale bør godkendes med forbehold af en endelig afgørelse i henhold til traktatens artikel 43;

fiskerimulighederne bør fordeles mellem medlemsstaterne i henhold til artikel 8, stk. 4, nr. iii), i Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (2); under hensyntagen til tabene af fiskerimuligheder i de marokkanske farvande er det rimeligt at tildele alle fiskerimulighederne til fartøjer, der sejler under spansk flag -

TRUFFET FØLGENDE AFGØRELSE:

Artikel 1

Aftalen i form af brevveksling om midlertidig anvendelse af tillægget til protokollen om fastsættelse af de fiskerimuligheder og det finansielle bidrag, der er foreskrevet i aftalen mellem Det Europæiske Økonomiske Fællesskab og Den Islamiske Republik Mauretanien om fiskeri ud for Mauretanien, for perioden 15. november 1995 til 31. juli 1996, godkendes herved på Fællesskabets vegne.

Teksterne til aftalen i form af brevveksling og til tillægget til protokollen er knyttet til denne afgørelse.

Artikel 2

De fiskerimuligheder, der er fastsat i tillægget til protokollen, tildeles fartøjer, som sejler under spansk flag.

Hvis de fiskerimuligheder, der er fastsat i tillægget til protokollen, ikke opbruges med de licensansøgninger, der indgives af Spanien, åbner Kommissionen mulighed for, at andre medlemsstater kan indgive ansøgninger.

Artikel 3

Formanden for Rådet bemyndiges til at udpege de personer, der er beføjet til at undertegne aftalen i form af brevveksling med bindende virkning for Fællesskabet.

Udfærdiget i Bruxelles, den 19. marts 1996.

På Rådets vegne

W. LUCHETTI

Formand

(1) EFT nr. L 388 af 31. 12. 1987, s. 3.

(2) EFT nr. L 389 af 31. 12. 1992, s. 1. Forordningen er ændret ved tiltrædelsesakten af 1994.